钦定古今图书集成/历象汇编/乾象典/第009卷 > 《朱子全书》 > 《天度》
## 钦定古今图书集成/历象汇编/乾象典/第009卷 > 《朱子全书》 > 《天度》

“天有三百六十度”，只是天行得过处为度。天之过处
便是日之退处，日月会为辰。

天道与日月五星，皆是左旋，天道日一周天，而常过
一度，日亦日一周天，起度端，终度端，故比天道常不
及一度，月行不及十三度十九分度之七。今人却云
“月行速，日行迟”，此错说也。但历家以右旋为说，取其
易见日月之度耳。

天行至健，一日一夜一周，天必差过一度。日一日一
夜一周恰好，月却不及十三度有奇。只是天行极速，
日稍迟一度，月又迟十三度有奇耳。因举陈元滂云：
“只似在圆地上走”，一人过急一步，一人差不及一步，
又一人甚缓，差数步也。天行只管差过，故历法亦只
管差。尧时昏旦星中于午，《月令》差于未，汉晋以来又
差，今比尧时似差及四分之一。古时冬至日在牵牛，
今却在斗。

或问：“天道左旋，自东而西。日月右行，则何如？”曰：“‘横渠
说日月皆是左旋’，说得好。盖天行甚健，一日一夜周
三百六十五度四分度之一，又进过一度。日行速健，
次于天，一日一夜，周三百六十五度四分度之一，正
恰好比天进一度，则日为退一度；二日天进二度，则
日为退二度。积至三百六十五日四分日之一，则天”
所进过之度又恰周得本数，而日所退之度亦恰退
尽本数，遂与天会而成一年月行迟，一日一夜三百
六十五度四分。度之一行不尽，比天为退了十三度
有奇。进数为顺天而左，退数为逆天而右。历家以进
数难筭，只以退数筭之，故谓之“右行”，且曰：“日行迟，月
行速。”

问：“‘周天之度’，是自然之数，是强分？”曰：“天左旋一昼一
夜，行一周而又过了一度，以其行过处，一日作一度，
三百六十五度四分度之一，方是一周。只将南北表
看，今日恁时看时，有甚星在表边？明日恁时看，这星
又差远，或别是一星了。”

《天文》有半边在上面，须有半边在下面。

有一常见不隐者，为“天之盖”；有一常隐不见者，为“天
之底。”

叔器问“天有几道？”曰：“据历家说有五道，而今且将黄
赤道说。赤道正在天之中，如合子缝模样，黄道是在
那赤道之间。”

天最健，一日一周而过一度，日之健次于天，一日恰
好行三百六十五度四分度之一，但比天为退一度，
月比日大，故缓，比天为退十三度有奇。但历家只筭
所退之度，却云日行一度，月行十三度有奇，此乃截
法，故有日月五星右行之说，其实非右行也。横渠曰：
“天左旋处其中者顺之，少迟则反右矣。”此说最好。《书》
疏《玑衡礼疏》“星回于天”，《汉志天体》沈括《浑仪议》皆可
参考。

“天左旋，日月亦左旋。但天行过一度，日只在此，当卯
而卯，当午而午。”某看得如此，后来得《礼记》说，暗与之
合